Akademický senát

Slovenskej technickej univerzity v Bratislave

29. 02. 2016

**Návrh na urovnanie zmluvných vzťahov medzi**

**obchodnou spoločnosťou DÚHA, a.s.**

**a Slovenskou technickou univerzitou v Bratislave**

Predkladá: **prof. Ing. Robert Redhammer, PhD.**

 rektor

Vypracovali: **Mgr. Marcel Michalička**

 **JUDr. Marcela Haladejová**

 právny a organizačný útvar

Zdôvodnenie: Úloha č. 3.5/2016 - V zo zasadnutia Vedenia STU

 zo dňa 27.01.2016.

Návrh uznesenia: Akademický senát STU prerokoval predložený materiál

1. s pripomienkami,
2. bez pripomienok.

**Skutkový stav**

1. Dňa 06.06.2014 bola medzi Slovenskou technickou univerzitou v Bratislave (ďalej len „STU“) ako objednávateľom a obchodnou spoločnosťou DÚHA, a.s. so sídlom Čapajevova 29, 080 01 Prešov, IČO: 31 690 360 (ďalej len „spoločnosť DÚHA“) ako zhotoviteľom uzatvorená Zmluva o dielo č. 14/26240220084/2014, ku ktorej bol dňa 06.02.2015 uzatvorený dodatok č. 1 (ďalej len „zmluva 1“), predmetom ktorej bolo opláštenie objektov FCHPT STU.
2. Dňa 30.06.2015 bola medzi STU ako objednávateľom a spoločnosťou DÚHA ako zhotoviteľom uzatvorená Zmluva o dielo č. 32/26240220084/2015 (ďalej len „zmluva 2“), predmetom ktorej bolo odstránenie havarijného stavu súvisiaceho s opláštením objektov FCHPT STU.
3. V zmysle ustanovení zmluvy 1 a zmluvy 2 mali byť v oboch prípadoch diela odovzdané a prevzaté najneskôr do 30.09.2015.
4. Termín odovzdania a prevzatia diela zo zmluvy 1 a diela zo zmluvy 2 dňa 30.09.2015 bol schválený Riadiacim orgánom – Ministerstvom školstva, vedy, výskumu a športu SR.
5. Všetky výdavky zo zmluvy 1 a zo zmluvy 2 vynaložené po 30.09.2015 sú neoprávnené.
6. Dielo zo zmluvy 1 bolo na základe Protokolu o odovzdaní a prevzatí diela odovzdané dňa 16.11.2015. Dielo zo zmluvy 2 bolo na základe Protokolu o odovzdaní a prevzatí diela odovzdané dňa 05.11.2015.
7. Dňa 19.11.2015 bola medzi STU a spoločnosťou DÚHA uzatvorená Dohoda o odstránení reklamácií týkajúcich sa zmluvy 1, pričom spoločnosť DÚHA sa v tejto dohode zaviazala odstrániť všetky reklamácie najneskôr do 60 dní odo dňa jej podpisu oboma zmluvnými stranami, teda najneskôr do 18.01.2016.
8. Po odovzdaní diela nebolo stavenisko spoločnosťou DÚHA ku dňu 31.01.2016 vypratané (týka sa len zmluvy 1).
9. Reklamované vady neboli spoločnosťou DÚHA ku dňu 31.01.2016 odstránené v plnom rozsahu (týka sa len zmluvy 1).
10. Dňa 19.11.2015 bola STU doručená faktúra za cenu diela zo zmluvy 1 v sume 7.850.229,74 €. Splatnosť faktúry je podľa zmluvy 1 60 dní, teda najneskôr do 18.01.2016. Dňa 12.11.2015 bola STU doručená faktúra za cenu diela zo zmluvy 2 v sume 631.012,16 €. Splatnosť faktúry je podľa zmluvy 2 60 dní, teda najneskôr do 11.01.2016.
11. Dňa 23.12.2015 STU uhradila spoločnosti DÚHA sumu 7.453.817,96 € (zmluva 1) a sumu 547.915,56 € (zmluva 2).
12. V súčasnosti má STU voči spoločnosti DÚHA dlh vo výške 396.411,78 € (zmluva 1) a 83.096,60 € (zmluva 2), spolu **479.508,38 €**, pričom táto suma sa rovná sume neoprávnených výdavkov vynaložených po 30.09.2015.

**Riešenie**

1. V súčasnosti je STU v omeškaní so zaplatením sumy 479,508,38 € (396.411,78 € + 83.096,60 €).
2. Spoločnosť DÚHA má možnosť uplatniť si svoj nárok súdnou cestou, a to formou podania návrhov na vydanie platobných rozkazov (muselo by ísť o 2 návrhy, keďže spoločnosť DÚHA má voči STU 2 pohľadávky – z 2 rôznych zmlúv). S najväčšou pravdepodobnosťou by bola STU v týchto súdnych sporoch neúspešná.
3. V záujme vyhnúť sa súdnym sporom v súčasnosti prebiehajú rokovania so zástupcami spoločnosti DÚHA o uzatvorení dvoch dohôd o splátkach (396.411,78 € a 83.096,60 €), ktorými by sa STU zaviazala splatiť spoločnosti DÚHA oba dlhy v 4 splátkach, splatných 20.03.2016, 20.06.2016, 20.09.2016 a 20.12.2016. Uzatvorením týchto dohôd by STU už nebola v omeškaní.
4. STU si voči spoločnosti DÚHA uplatnila zmluvné pokuty (len zo zmluvy 1), a to vo výške:
5. 19.500 € (uplatnená za nesplnenie nepeňažnej povinnosti zhotoviteľa súvisiacej s odstránením reklamovaných vád, za obdobie od 19.11.2016 do 31.01.2016),
6. 119.920,20 € (uplatnená za nesplnenie nepeňažnej povinnosti zhotoviteľa súvisiacej s vyprataním staveniska v dohodnutom termíne a v dohodnutom rozsahu, za obdobie od 27.11.2015 do 31.12.2015),
7. 106.770,52 € (uplatnená za nesplnenie nepeňažnej povinnosti zhotoviteľa súvisiacej s vyprataním staveniska v dohodnutom termíne a v dohodnutom rozsahu, za obdobie od 01.01.2016 do 31.01.2016).
8. Zmluvné pokuty spolu **246.190,72 €**.
9. Výska zmluvných pokút je vypočítaná ku dňu 31.01.2016 a bola uplatnená formou troch faktúr odoslaných dňa 15.02.2016.
10. V prípade, ak spoločnosť DÚHA dobrovoľne neuhradí faktúry za zmluvné pokuty je možný analogický postup ako v prípade súčasných dlhov STU voči spoločnosti DÚHA (uznanie záväzku, dohoda o splátkach). V takomto prípade by išlo o 3 samostatné dohody o splátkach.
11. Ak postup formou uznania záväzku a dohody o splátkach v prípade zmluvných pokút nebude zo strany spoločnosti DÚHA akceptovaný, budú podané 3 samostatné žaloby o zaplatenie zmluvnej pokuty.